Рецензия

от проф. д-р Цветан Недялков

за провеждане на „Майсторски клас по китара“ с

доц. д-р Веселин Койчев, ПУ „Паисий Хилендарски“, АМТИИ „Проф. Асен Диамандиев”, гр. Пловдив

в рамките на китарен фестивал “Дунавски струни“ Силистра 2019 г.

Тема: „Импровизацията за китара в поп и джаз музиката“

Фестивалът на китарата **“Дунавски струни“ Силистра 2019**се проведе от**21-ви до 24-ти юни 2019 г.** Организатори на събитието бяха **сдружение “Дунавски струни“ и Община Силистра.** Празникът на китарното изкуство включваше четири концерта, конкурс в две категории разделени на възрастови групи и майсторски класове **по класическа и поп и джаз китара**. Художественият директор, създател и главен организатор на фестивала **Виктория Цветкова** е преподавател по класическа китара в нейния **китарен клуб “Акустик“ в гр. Силистра.**

Официалното откриване на Фестивала на китарата "Дунавски струни" беше на 21.06.2019 г. (петък) от 19:00 часа в Драматично-куклен театър Силистра, с концерт на Banda Del Padre.

На 22.06.2019 (събота) от 19:00 часа в Драматично-куклен театър Силистра феновете на китарното изкуство имаха възможност да се насладят на два концерта. Концертът на класическия китарист Дарко Багески от Македония бе радушно приет от зрителите в залата. Публиката стана свидетел и бе очарована от втория концерт, който имаше удоволствието да види същата вечер. Неочакваната музикална програма с балкански привкус на дуета - Виктория Цветкова - китара и Велико Великов – кавал бе продължение на линията от концета на македонския китарист Дарко Багески. Дуото представи песни и мелодии от македонския и българския фолклор, аранжирани за класическа китара и кавал.

Концертът и награждаването на лауреатите от конкурса в отдел Електрическа китара бе на 22.06.2019 (събота) от 22:00 часа в пиано бар Артистик. Вечерта завърши с музиката на група Фанданго.

На 23.06.2019 (неделя) от 19:00 часа в нощния бар на х-л Дръстър бе концертът и награждаването на лауреатите от конкурса в отдел Класическа китара.

По време на Международен Фестивал на китарата 2019 г. се проведоха специализирани майсторски класове при утвърдени преподаватели от България и Македония. Класовете по класическа китара при Боян Дойчев, Николай Михайлов и Дарко Багески, както и **поп и джаз китара** при доц. д-р Веселин Койчев преминаха с голям интерес от страна на участниците във фестивала. Броят на местата в майсторските класове беше ограничен.

Майсторските класове са утвърдена форма на специализирано обучение, която има широко приложение в практиката на китарните фестивали. Те представляват съвременен, творчески и интерактивен процес в обучението по музика, както иновативен модел за изграждане на образователен диалог. Доказателство за това е, че участниците биват стимулирани да усъвършенстват своите творчески способности и технически умения, като музицират заедно с преподавателите по време на съвместната им работа. Доц. д-р Веселин Койчев проведе своя майсторски клас по китара на тема „Импровизацията за китара в поп и джаз музиката“. Той засягаше проблеми свързани с елементи, прийоми и подход при импровизацията на китара, като част от джаз и поп изпълнителската китарна практика.

За изграждането на импровизаторски умения при изпълнителите са необходими няколко условия. Най-важните и основни качества са таланта и музикалните способности на изпълнителите. Освен тази съществена предпоставка обаче, възниква потребността и от други, важни компоненти на музикалната импровизация, като знания за акордите и скалите, за ритмиката и динамиката, за изграждането на мелодичните фрази в импровизационния процес. Неизбежно и важно условие представляват също импровизационната подготовка и практическите занимания с инструмент. Тези важни компоненти, в съчетание с правилен творчески подход в процеса на обучението, осигуряват бъдещите успехи в изграждането на импровизационни качества при музикалните изпълнители.

Под формата на открит урок доц. Койчев изложи пред аудиторията някои важни аспекти на сложната и изискваща мащабни знания и умения дейност, наречена „импровизация“. Задачата беше осъществена по един блестящ начин. Той представи важни аспекти от своя педагогически метод, показвайки теоретични постановки нагледно на практика върху своята китара. Разгледа ладовете от диатониката на мажорната скала, тризвучията и четиризвучията образуващи се от основните им степени. Един от специфичните елементи при обучението по джаз китара е опознаването на целия китарен гриф, задача която спомага за реализирането на идеите и инвенциите възникнали в процеса на импровизация. Този проблем бе отлично онагледен, чрез демонстрация на редица конкретни упражнения и нотни примери. Показването и изсвирването на седемте пръстови форми на мажорната скала даде въдможност на присъстващите да чуят и да усетят разположението на седемте „стари“ лада върху грифа на китарата, както и функционалността им в диатониката на мажора. Аудиторията имаше възможност да наблюдава, как могат да бъдат изсвирени седемте „стари“ лада върху всяка позиция на китарния гриф. Участниците в майсторския клас проследиха демонстрациите на акрдови арпежи на мажорни и минорни, умалени и увеличени тризвучия и четиризвучия, изсвирени от различни позиции.

Като музикална илюстрация на правилата от теорията на поп и джаз музициране, доц. Койчев изпълни различни пиеси, демонстрирайки, как се свързват различните типове акорди със съответстващите им скали. Обясни на присъстващите основните принципи на хоризонталната (мелодична, модална) и вертикалната (хармонична) импровизация, като демонстрира различните подходи върху една и съща хармонична схема. Той изсвири пиесата „Sunny”, музика Bobby Hebb и „Подзим съм мале”, музика Веселин Койчев, по два различни начина, както подходи към акордите мелодически с едни и същи ладове и хармонически – със различни ладове и арпежи, подчертаващи всеки отделен акорд в хармоничната прогресия. Доц. Койчев обясни принципите на най-разпространената в джаза акордова прогресия IIm7–V7–Imaj7, като отново демонстрира хоризонталното и вертикално свирене в джаз стандартите “All The Thing you are”- Jerom Kern и “Solar”- Miles Davis. Разяснявайки скалите разгледа пентатоничните скали, като най-употребявани в китарната практика, седемтоновите диатонични построения на мажорната скала, седемте лада на мелодичната минорна скала, използвани при алтеровани акорди, както и осемтоновата умалена скала полутон-тон.

След обстойното представяне на основни принципи в импровизацията доц. Веселин Койчев работи поотделно с участници в майсторския клас. В процеса на работа подхождаше индивидуално към всеки участник, в зависимост от неговите знания и умения, както и личните му интереси и предпочитания. Останалите участници наблюдаваха с интерес процеса на усвояване на знаията. По-голямата част от младите китаристи за пръв път в изпълнителската си практика се опитаха да приложат някои от знанията получени по време на майсторския клас в техните импровизации.

Неусетно прелетя във времето творческото приключение, изпълнено с огромна енергия и радващо се на нескрит интерес от страна на присъстващите китаристи. Те задаваха своите въпроси и намираха техните отговори веднага. Срещата им с опитен преподавател и популярен музикант, остави трайна следа в съзнанието им и бе стимул за бъдещите им творчески търсения и жаждата им за нови знания. Доц. д-р Веселин Койчев проведе проведе своя майсторски клас по китара, изпълвайки го със съдържание. Срещата се превърна в значимо преживяване от живота и творческото израстване на младите музиканти.